b'\n_START_ARTICLE_\nO povodnem mo\xc5\xbeu (\xc5\xa0avli)\n_START_SECTION_\nObnova dela\n_START_PARAGRAPH_\nSlovenska ljudska pravljica O povodnem mo\xc5\xbeu govori o de\xc4\x8dku, ki se je zelo rad kopal. Tudi ko je nekega dne zaradi naliva voda zelo narasla, je od\xc5\xa1el k njej, \xc4\x8deprav sta mu star\xc5\xa1a to odsvetovala._NEWLINE_De\xc4\x8dek se je kljub svarilom odpravil k vodi in sko\xc4\x8dil vanjo. Ker pa je bila prevelika, se je za\xc4\x8del utapljati in klicati na pomo\xc4\x8d._NEWLINE_Sli\xc5\xa1al ga je povodni mo\xc5\xbe. Ta ni trpel, da bi kdo pri\xc5\xa1el \xc5\xbeiv v njegovo vodno kraljestvo, zato je vsakogar utopil. Ker pa mu je bil ta de\xc4\x8dek v\xc5\xa1e\xc4\x8d, se je odlo\xc4\x8dil, da ga re\xc5\xa1i. Odpeljal ga je v svoje podvodno kraljestvo, katerega \xc5\xa1e \xc5\xbeiv \xc4\x8dlovek ni videl._NEWLINE_Polo\xc5\xbeil je de\xc4\x8dka v posteljo iz stekla. Tudi soba je bila vsa iz stekla. Ko se je de\xc4\x8dek prebudil, se je takoj za\xc4\x8del igrati s steklenimi igra\xc4\x8dkami. Nato pa se je spomnil doma in zajokal. Povodni mo\xc5\xbe ga je vpa\xc5\xa1al, zakaj jo\xc4\x8de in de\xc4\x8dek mu je rekel, da pogre\xc5\xa1a dom. Povodnega mo\xc5\xbea je zanimalo ali je dom dragocenej\xc5\xa1i od vsega bogastva. Tega ni razumel._NEWLINE_De\xc4\x8dek je zaspal in povodni mo\xc5\xbe ga je odnesel v naslednjo sobo, kjer je bilo vse iz srebra. Ko se je prebudil, se je spet za\xc4\x8del igrati z igra\xc4\x8dkami iz srebra. Kmalu je za\xc4\x8del pogre\xc5\xa1ati bratca in sestrico, s katerima se je igral doma. Zopet je za\xc4\x8del jokati. Povodni mo\xc5\xbe je spet \xc4\x8dakal, dokler ni de\xc4\x8dek zaspal._NEWLINE_Nato ga je odnesel v tretjo sobo, ki je bila iz \xc4\x8distega zlata. Ko se je de\xc4\x8dek zbudil, ga je vsa svetloba zlata presunila in ga ble\xc5\xa1\xc4\x8dala v o\xc4\x8di. Za\xc4\x8del se je igati z igra\xc4\x8dami, a se je kmalu spomnil na mater in o\xc4\x8deta ter za\xc4\x8del glasno jokati._NEWLINE_Povodni mo\xc5\xbe je od\xc5\xa1el in nabral najlep\xc5\xa1e bisere. Zanimalo ga je, \xc4\x8de je vse to bogastvo dragocenej\xc5\xa1e od dru\xc5\xbeine. De\xc4\x8dek je zanikal. Tako je povodni mo\xc5\xbe spoznal, da vsa bogastva sveta ne bodo pomagala, da bi de\xc4\x8dek ostal pri njem. Po\xc4\x8dakal je, da je de\xc4\x8dek zaspal in ga odnesel na breg, kjer je imel obla\xc4\x8dila. \xc5\xbdepe mu je napolnil z zlatom in biseri._NEWLINE_Ko se je prebudil, je mislil, da je samo sanjal. Ko pa je zatipal v \xc5\xbeepih bisere in zlato, se je prepri\xc4\x8dal, da je vse res. Veselo je stekel domov. Bili so ga zelo veseli, saj so mislili, da se je utopil. Z bogastvom si je dru\xc5\xbeina opomogla od rev\xc5\xa1\xc4\x8dine, si postavila novo hi\xc5\xa1o in \xc5\xbeivela sre\xc4\x8dno v njej._NEWLINE_De\xc4\x8dek se je \xc5\xa1e vedno rad kopal, vendar le v plitvini in nikoli ob povodnji._NEWLINE_Povodni mo\xc5\xbe pa je bil tako \xc5\xbealosten, da je tri dni neprestano jokal. Nato je od\xc5\xa1el iskat nove zaklade, ki jih do tedaj \xc5\xa1e ni na\xc5\xa1el.\n_START_SECTION_\nDe\xc4\x8dek\n_START_PARAGRAPH_\nDe\xc4\x8dek je glavna oseba v pravljici. Nekega dne kljub nasprotovanju star\xc5\xa1ev odide k vodi, da bi se lahko kopal. Ker pa je bila povodenj in voda previsoka, se za\xc4\x8dne utapljati. Ko se zbudi v vodnem kraljestvu povodnega mo\xc5\xbea, ga vse bogastvo o\xc4\x8dara in se za\xc4\x8dne igrati z igra\xc4\x8dami. A kmalu se spomni na dru\xc5\xbeino, na bratca, sestrico in star\xc5\xa1e. Za\xc4\x8dne jih pogre\xc5\xa1ati in plane v neutola\xc5\xbeljiv jok. Tako lahko vidimo, da de\xc4\x8dku ni vseeno za dru\xc5\xbeino, da ga tudi vse bogastvo tega sveta ne more odvrniti od nje. Na koncu dru\xc5\xbeini \xc5\xa1e materialno pomaga, saj mu povodni mo\xc5\xbe \xc5\xbeepe napolni z zlatom in biseri.\n_START_SECTION_\nPovodni mo\xc5\xbe\n_START_PARAGRAPH_\nPovodni mo\xc5\xbe se izka\xc5\xbee kot pozitivna oseba v pravljici, saj re\xc5\xa1i de\xc4\x8dka smrti. Na za\xc4\x8detku ga pisatelj opi\xc5\xa1e kot surove\xc5\xbea, ki utopi vsakega \xc4\x8dloveka, ki pade v vodo. Vendar se izka\xc5\xbee, da ima rad de\xc4\x8dka in ga ho\xc4\x8de na vsak na\xc4\x8din prepri\xc4\x8dati, da bi ostal pri njem. Vendar naposled le spozna, da ga ne more obdr\xc5\xbeati in ga odnese nazaj na breg. Izka\xc5\xbee se, da ima povodni mo\xc5\xbe srce, saj je dovolil de\xc4\x8dku, da se je vrnil domov. Povodni mo\xc5\xbe ni nikoli imel star\xc5\xa1ev, bratov ali sester, ni imel doma, zato tudi ni mogel razumeti, kako de\xc4\x8dek \xc4\x8duti.\n_START_SECTION_\nStranske osebe\n_START_PARAGRAPH_\nStranske osebe so star\xc5\xa1i, brat in sestra. V pravljici so le omenjeni in o njih ne vemo veliko.\n_START_SECTION_\nMotivno-tematske povezave\n_START_PARAGRAPH_\nGlavni motiv je v pravljici O povodnem mo\xc5\xbeu te\xc5\xbeko dolo\xc4\x8diti, saj ni veliko pravljic, v katerih se lik, ki velja za negativne\xc5\xbea, izka\xc5\xbee za junaka. Povodni mo\xc5\xbe je sprva predstavljen kot negativni lik, ki vsakega, ki pade v reko, utopi. Ker pa mu je de\xc4\x8dek v\xc5\xa1e\xc4\x8d, se odlo\xc4\x8di, da mu bo prizanesel in ga odpelje v svoje kraljestvo. Povodni mo\xc5\xbe spozna, da \xc4\x8dloveku najve\xc4\x8d na svetu pomeni dru\xc5\xbeina in toplina doma in ne materialne dobrine kot so biseri in zlato. Vidimo, da ima tudi povodni mo\xc5\xbe srce. \xc4\x8ceprav sam nikoli ni imel dru\xc5\xbeine in doma, se de\xc4\x8dka usmili.'